Hraun rennur nú yfir báða varnargarðana sem komið var upp í Nafnlausa dalnum, syðst í Meradölum, til að varna því að hraun rynni úr eldstöðvunum í Geldingadal niður í Nátthaga. Aðfaranótt gærdagsins fór hraun að renna yfir þann austari og hefur hraunfoss streymt niður í Nátthaga síðan þá. Í morgun varð vart við að hraun rynni yfir þann vestari.
Varnargarðarnir voru fyrst reistir í fjögurra metra hæð og áttu að varna því að hraun rynni yfir Suðurstrandarveg, en síðan var ákveðið að hækka þá upp í átta metra. Vestari garðurinn var kominn upp í þá hæð og sá austari var kominn upp í sex metra hæð þegar hraun tók að renna yfir þá. Á milli Nátthaga og Suðurstrandarvegar er um tveir og hálfur kílómetri.
Að sögn Bjarka Kaldalóns Friis náttúruvásérfræðings hjá Veðurstofu Íslands varð vart við að hraun væri farið að renna yfir vestari garðinn snemma í morgun.
Ég var að skoða rennsli yfir vestari varnargarðinn og það er komið pínulítið rennsli yfir varnargarðinn þar en það virðist ekki halda áfram niður í Nátthaga, þannig að það er spurning um hversu hátt það liggur upp að varnargarðinum þar.
Bjarki segir ekki liggja fyrir hvenær rennslið yfir vestari garðinn hafi byrjað.
Ég veit ekki hvort það gerðist í nótt eða í morgun - það er erfitt að sjá.
Nú eru 65 dagar síðan gosið hófst. Bjarki segir að ekki sé vitað hversu mikið hraun hafi nú runnið á svæðinu, til standi að fljúga yfir það í vikunni og þá sé hugsanlega hægt að leggja mat á það. Hann segir að áfram sé svipuð virkni í gosinu, hraunrennsli sé stöðugt og lítil skjálftavirkni. Erfitt sé að spá fyrir um framhald gossins.
Það er allt að gerast í þessu eldgosi - það er frekar spennandi að fylgjast með.
Hraun rennur nú yfir báða varnargarðana sem komið var upp í Nafnlausa dalnum, syðst í Meradölum,til að verja Nátthaga fyrir hraunflæði úr eldstöðvunum í Geldingadal. 65 dagar eru síðan gosið hófst og virknin helst stöðug.